ለቱሪስቶች ብቻ አገልግሎት የሚሰጡ ታክሲዎች ሥራ ሊጀምሩ ነው
አዲስ አበባ፡- ሄሎ ታክሲ ከኦክሎክ ጀነራል ሞተርስ ጋር በመሆን በኢትዮጵያ ለመጀመሪያ ጊዜ የቱሪስት ታክሲ አገልግሎት እንደሚጀምር ተገለጸ:: አገልግሎቱን ለመስጠት ከባህልና ቱሪዝም ሚኒስቴር ጋር የሰነድ ስምምነት ተፈጽሟል፡፡ የሄሎ ታክሲ ዋና ሥራ አስኪያጅ አቶ ዳንኤል ዮሐንስ ትናንት የመግባቢያ ሰነድ በተፈረመበት ወቅት እንደገለጹት፤ መንግስት የቱሪዝም ዘርፉን ለማሳደግ ባደረገው የቀረጥ ነጻ እድል መሠረት ዘመናዊ የ2020 ሞዴል አውቶማቲክ ማኑዋል የሆኑ ለቱሪስት ብቻ አገልግሎት የሚሰጡ ታክሲዎች በቅርቡ ወደ ሥራ የሚገቡ ሲሆን፤ መኪናዎቹ በ25 በመቶ ቅድመ ክፍያ ብቻ ቀሪው በአምስት ዓመት እንዲከፈል በማድረግ ለህዝቡ ቀርበዋል፡፡ እንደ አቶ ዳንኤል ገለጻ፤ አሮጌ ታክሲዎች የሚያስከትሉትን አሉታዊ ተጽእኖዎች ማለትም በነዳጅ ፍጆታ፤ በአየር ብክለትና በብልሽት ምክንያት ድህነትን ከማባባሳቸው በተጨማሪ ለተጠቃሚ ምቾት የማይሰጡና ለከተማዋ ገጽታም የማይመጥኑ ናቸው፡፡ በመሆኑም በአገሪቷ የሚስተዋለውን የትራንስፖርት ችግሮች በመፍታት ለከተማዋ አዲስ ገጽታ ከሚሰጡት ታክሲዎች በተጨማሪ ለቱሪስት ብቻ አገልግሎት የሚሰጡ ታክሲዎች ሥራ ይጀምራሉ፡፡ ለዚህ አገልግሎት የሚውሉ ታክሲዎች አንድ ሺ ሲሆኑ፤ ለጊዜው 36 የቱሪስት ታክሲዎች ሥራ እንደሚጀምሩና እስከ ሦስት ወር ባለው ጊዜ ውስጥም ሁሉም ወደ ሥራ እንደሚገቡ አቶ ዳንኤል ገልጸዋል:: ለዚህም አጠቃላይ ሶስት ቢሊዮን ብር በጀት ተይዞ እየተሰራ መሆኑን ጠቁመዋል:: መኪናዎቹም አንድ ነጥብ አምስት ሲሲ የሆኑ ፣ በፋብሪካ ቆዳ የተሰራ ባለ ሰባት መቀመጫ ያላቸውና ባለ ሲሊንደር አውቶማቲክ ማኑዋል መሆናቸውን ጠቅሰዋል:: በተጨማሪም ድርጅቱ በዚህ ታክሲ ሥራ ተሰማርተው ህዝቡን ሲያገለግሉ ቆይተው ነገር ግን ከድህነት መላቀቅ ላልቻሉ 250 ግለሰቦች አሮጌ መኪናዎቻቸውን እንደ ቅድመ ክፍያ ተቀብሎ አዲስ መኪና እንደሚሰጣቸው አስታውቀዋል፡፡ የባህልና ቱሪዝም ሚኒስትር ዶክተር ሂሩት ካሰው በበኩላቸው፤ እንዲህ አይነቱ ተግባር የሥራ እድልን ከመፍጠሩ ባሻገር በቱሪዝም ዘርፍ ልህቀት ላይ ለመድረስ እንደሚያስችል ገልጸው፤ መንግስት መሰል ድጋፎችን እንደሚያደርግና በዘርፉ ለሚሰማሩ አካላትም የፕሮቶኮል ሥልጠና እንደሚሰጣቸው ተናግረዋል፡፡ የታክሲ ባለቤቶቹም መኪናዎቹን ለታለመላቸው ዓላማ ብቻ በማዋል የከተማውን ገጽታ እንዲያስተዋውቁበት አስገንዝበዋል፡፡ በሄሎ ታክሲና በባህልና ቱሪዝም ሚኒስቴር መካከል በዘርፉ በጋራ ለመስራት የሚያስችል የሰነድና ፊርማ ሥነ ሥርዓት ትናንት በሸራተን አዲስ ሆቴል ተፈጽሟል:አዲስ ዘመን ሐምሌ10/2012 አዲሱ ገረመው 